Verskeie stalletjies was beskikbaar wat alles en nog wat verkoop het, soos ta' Emma se Opelug Veldkombuis hieronder wat die fees 'n regte Weskus karakter gegee het.
Tydens die finale rondtes van die skoonheidskompetisies het die laaste sonsondergang van 2011 aangebreek en 'n feitlik windstil gesellige aand ingelui.
Deur die loop van die aand is daar musiek gemaak en heerlik gedans terwyl die geur van skottelbraai geregte in die lug gehang het.
Vir diegene wat hou van 'n geselligheid tussen mense op oujaarsaand, maar sonder 'n vertrapping en erge rumoerigheid, is daar dalk nie 'n beter plek om die oujaar uit te sien as by die sandfees op McDougallsbaai nie. Dankie aan die personeel van Port Indigo Gastehuis en Richtersveld Toere vir hierdie unieke geleentheid wat julle geskep het!